CELEX: 32019D1894
Language: et
Date: 2019-11-11 00:00:00
Title: Nõukogu otsus (ÜVJP) 2019/1894, 11. november 2019, mis käsitleb piiravaid meetmeid seoses Türgi ebaseadusliku puurimistegevusega Vahemere idaosas

12.11.2019   
               
               
                  ET
               
               
                  Euroopa Liidu Teataja
               
               
                  L 291/47
               
            
         NÕUKOGU OTSUS (ÜVJP) 2019/1894,
         11. november 2019,
         mis käsitleb piiravaid meetmeid seoses Türgi ebaseadusliku puurimistegevusega Vahemere idaosas
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     18. juunil 2019 tuletas nõukogu meelde ja kinnitas taas varasemaid nõukogu ja Euroopa Ülemkogu järeldusi, kaasa arvatud Euroopa Ülemkogu 22. märtsi 2018. aasta järeldusi, milles nõukogu mõistab teravalt hukka Türgi jätkuva ebaseadusliku tegevuse Vahemere idaosas ja Egeuse merel. Nõukogu väljendas tõsist muret Vahemere idaosas toimuva Türgi ebaseadusliku puurimistegevuse pärast ja mõistis hukka asjaolu, et Türgi ei olnud veel reageerinud liidu korduvatele üleskutsetele selline tegevus lõpetada. Nõukogu kutsus ka komisjoni ja Euroopa välisteenistust üles esitama viivitamata valikuvõimalused asjakohaste meetmete võtmiseks.
                  
               
                     (2)
                  
                  
                     Euroopa Ülemkogu tuletas 20. juunil 2019 meelde ja kinnitas taas nõukogu ja Euroopa Ülemkogu varasemaid järeldusi, milles mõistetakse teravalt hukka Türgi ebaseaduslik tegevus Vahemere idaosas ja Egeuse merel. Lisaks kinnitas Euroopa Ülemkogu komisjonile ja Euroopa välisteenistusele tehtud üleskutset esitada viivitamata valikuvõimalused asjakohaste meetmete, sealhulgas sihipäraste meetmete võtmiseks.
                  
               
                     (3)
                  
                  
                     Nõukogu võttis 15. juulil 2019 vastu järeldused, milles taunis seda, et vaatamata liidu korduvatele üleskutsetele lõpetada ebaseaduslik tegevus Vahemere idaosas, on Türgi jätkanud puurimistegevust Küprosest lääne pool ning alustanud Küprosest kirde pool Küprose territoriaalvetes teist puurimist. Nõukogu kordas taas, et see ebaseaduslik tegevus avaldab ELi ja Türgi suhetele vahetut tõsist negatiivset mõju, ning kutsus Türgit taas üles hoiduma sellisest tegevusest, tegutsema heanaaberlikkuse vaimus ning austama Küprose suveräänsust ja suveräänseid õigusi kooskõlas rahvusvahelise õigusega. Nõukogu, tervitades Küprose valitsuse kutset pidada Türgiga läbirääkimisi, märkis, et majandusvööndite ja mandrilava piiride määramise küsimuse käsitlemiseks tuleks pidada dialoogi ja läbirääkimisi heas usus, järgides täielikult rahvusvahelist õigust ja heanaaberlike suhete põhimõtet.
                  
               
                     (4)
                  
                  
                     Võttes lisaks arvesse, et Türgi jätkas ja oli alustanud uut ebaseaduslikku puurimistegevust, otsustas nõukogu peatada läbirääkimised üldise lennutranspordilepingu üle ning leppis kokku, et assotsiatsiooninõukogu kohtumised ning edasised ELi ja Türgi kõrgetasemelised dialoogid jäetakse praegu ära. Lisaks kinnitas nõukogu komisjoni ettepaneku vähendada Türgile 2020. aastaks antavat ühinemiseelset abi ning palus Euroopa Investeerimispangal vaadata läbi Türgile laenu andmine, eriti riigivõlakirjadega tagatud laenamine.
                  
               
                     (5)
                  
                  
                     Lisaks rõhutati nendes järeldustes, et nõukogu jätkab selle küsimuse käsitlemist ning kutsub liidu välisasjade ja julgeolekupoliitika kõrget esindajat („kõrge esindaja“) ja komisjoni üles jätkama tööd sihipäraste meetmete variantide väljatöötamiseks, pidades silmas Türgi jätkuvat puurimistegevust Vahemere idaosas.
                  
               
                     (6)
                  
                  
                     Kuna Türgi jätkab ebaseaduslikku puurimistegevust Vahemere idaosas, kinnitas nõukogu 14. oktoobril 2019 taas oma täielikku solidaarsust Küprosega seoses tema suveräänsuse ja suveräänsete õiguste austamisega rahvusvahelise õiguse kohaselt. Nõukogu tuletas meelde oma 15. juuli 2019. aasta järeldusi, eelkõige seda, et majandusvööndite ja mandrilava piiride määramise küsimuse käsitlemiseks tuleks pidada dialoogi ja läbirääkimisi heas usus, järgides täielikult rahvusvahelist õigust ja heanaaberlike suhete põhimõtet.
                  
               
                     (7)
                  
                  
                     Lisaks leppis nõukogu kokku, et luuakse Vahemere idaosas toimuva süsivesinike ebaseadusliku puurimistegevuse eest vastutavate või selle tegevusega seotud füüsiliste ja juriidiliste isikute vastu suunatud piiravate meetmete raamistik, ning kutsus kõrget esindajat ja komisjoni üles esitama kiiresti sellekohased ettepanekud.
                  
               
                     (8)
                  
                  
                     Euroopa Ülemkogu kiitis 18. oktoobril 2019 heaks nõukogu 14. oktoobri 2019. aasta järeldused Türgi ebaseadusliku puurimistegevuse kohta Küprose majandusvööndis ja kinnitas taas oma solidaarsust Küprosega ning märkis, et jätkab küsimuse käsitlemist.
                  
               
                     (9)
                  
                  
                     Eespool nimetatud puurimistegevusega rikutakse Küprose Vabariigi suveräänsust või suveräänseid õigusi ja jurisdiktsiooni nimetatud riigi territoriaalmeres, majandusvööndis ja mandrilaval ning kui selline tegevus toimub piirkondades, kus majandusvööndi ja mandrilava piire ei ole rahvusvahelise õiguse kohaselt määratud riigiga, kellele kuulub vastasasuv või külgnev rannik, ohustab või takistab see piiride määramise kokkuleppe saavutamist. Selline tegevus on vastuolus Ühinenud Rahvaste Organisatsiooni põhimõtete, sealhulgas vaidluste rahumeelse lahendamise põhimõttega, ning ohustab liidu huve ja julgeolekut.
                  
               
                     (10)
                  
                  
                     Sellega seoses tuleks kehtestada sihipärased piiravad meetmed selliste füüsiliste või juriidiliste isikute, üksuste või asutuste suhtes, kes vastutavad süsivesinike uurimise ja tootmisega seotud puurimistegevuse eest või sellisest tegevusest lähtuva süsivesinike ekstraheerimise eest, milleks Küprose Vabariik ei ole luba andnud ning mis toimub tema territoriaalmeres või tema majandusvööndis või mandrilaval, või kes on sellise tegevusega seotud, sealhulgas seda kavandanud, ette valmistanud, näiteks seismiliste uuringute tegemise kaudu, selles tegevuses osalenud, seda juhtinud või toetanud. Kui majandusvööndi või mandrilava piire ei ole rahvusvahelise õiguse kohaselt määratud riigiga, kellele kuulub vastasrannik, loetakse siia hulka ka tegevus, mis võib ohustada või takistada piiride määramise kokkuleppe saavutamist.
                  
               
                     (11)
                  
                  
                     Käesolev otsus ei tohiks takistada humanitaarabi kohaletoimetamist ega kohaletoimetamise soodustamist. Kui selgub, et piiravate meetmete kohaldamine loetellu kantud isiku või üksuse suhtes võib takistada humanitaarabi kohaletoimetamist, tuleks käesolevat otsust asjakohase erandi lisamiseks muuta.
                  
               
                     (12)
                  
                  
                     Teatavate meetmete rakendamiseks on vaja täiendavaid liidu meetmeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Liikmesriigid võtavad vajalikud meetmed, et takistada järgmistel isikutel oma territooriumile siseneda või seda läbida:
               
                           a)
                        
                        
                           füüsilised isikud, kes vastutavad süsivesinike uurimise ja tootmisega seotud puurimistegevuse eest või sellisest tegevusest lähtuva süsivesinike ekstraheerimise eest, milleks Küprose Vabariik ei ole luba andnud ning mis toimub tema territoriaalmeres või tema majandusvööndis või mandrilaval, või kes on sellise tegevusega seotud, sealhulgas seda kavandanud, ette valmistanud, selles osalenud, seda juhtinud või toetanud.
                           Kui majandusvööndi või mandrilava piire ei ole rahvusvahelise õiguse kohaselt määratud riigiga, kellele kuulub vastasrannik, loetakse siia hulka ka tegevus, mis võib ohustada või takistada piiride määramise kokkuleppe saavutamist;
                        
                     
                           b)
                        
                        
                           füüsilised isikud, kes annavad punktis a osutatud süsivesinike uurimise ja tootmisega seotud puurimistegevuseks või sellisest tegevusest lähtuvaks süsivesinike ekstraheerimiseks rahalist, tehnilist või materiaalset toetust;
                        
                     
                           c)
                        
                        
                           füüsilised isikud, kes on seotud punktides a ja b osutatud füüsiliste isikutega,
                        
                     nagu on loetletud lisas.
            
            
               2.   Lõige 1 ei kohusta liikmesriiki keelama oma kodanike sisenemist oma territooriumile.
            
            
               3.   Lõige 1 ei piira neid juhtumeid, kui liikmesriiki seob rahvusvahelisest õigusest tulenev kohustus, eelkõige:
               
                           a)
                        
                        
                           rahvusvahelise valitsustevahelise organisatsiooni asukohariigina;
                        
                     
                           b)
                        
                        
                           Ühinenud Rahvaste Organisatsiooni kokku kutsutud või selle egiidi all toimuva rahvusvahelise konverentsi korraldajariigina;
                        
                     
                           c)
                        
                        
                           privileege ja immuniteete kehtestava mitmepoolse lepingu alusel või
                        
                     
                           d)
                        
                        
                           Püha Tooli (Vatikan) ja Itaalia vahel 1929. aastal sõlmitud lepingust (Lateraani pakt) tulenevalt.
                        
                     
            
               4.   Lõiget 3 loetakse kohalduvaks ka juhul, kui liikmesriik on Euroopa Julgeoleku- ja Koostööorganisatsiooni (OSCE) asukohariik.
            
            
               5.   Nõukogu tuleb nõuetekohaselt teavitada kõigist liikmesriigi poolt lõigete 3 või 4 kohaselt tehtud eranditest.
            
            
               6.   Liikmesriik võib teha erandeid lõikes 1 kehtestatud meetmetest, kui reisimine on õigustatud seoses kiireloomuliste humanitaarvajadustega või valitsustevahelistel kohtumistel osalemisega ning liidu organiseeritud või korraldatud või OSCE eesistujaks oleva liikmesriigi korraldatud kohtumistega, kus peetakse poliitilist dialoogi, mis otseselt edendab piiravate meetmete poliitika eesmärke.
            
            
               7.   Liikmesriik võib samuti teha erandeid lõike 1 alusel kehtestatud meetmetest, kui territooriumile sisenemine või selle läbimine on vajalik kohtumenetluse läbiviimiseks.
            
            
               8.   Liikmesriik, kes soovib teha lõikes 6 või 7 osutatud erandeid, teatab sellest nõukogule kirjalikult. Erand loetakse antuks, kui vähemalt üks nõukogu liige ei esita kirjalikku vastuväidet kahe tööpäeva jooksul alates teatise saamisest kavandatava erandi kohta. Kui üks või mitu nõukogu liiget peaks esitama vastuväite, võib nõukogu otsustada kavandatava erandi tegemise kvalifitseeritud häälteenamuse alusel.
            
            
               9.   Kui liikmesriik lubab lõike 3, 4, 6, 7 või 8 alusel lisas loetletud isikutel oma territooriumile siseneda või seda läbida, kehtib luba rangelt ainult sel eesmärgil, milleks see anti, ning üksnes isikute suhtes, keda see otseselt puudutab.
            
         
         
            Artikkel 2
            
               1.   Külmutatakse kõik rahalised vahendid ja majandusressursid, mis on järgmiste füüsiliste või juriidiliste isikute, üksuste või asutuste omandis, valduses või kontrolli all:
               
                           a)
                        
                        
                           füüsilised või juriidilised isikud, üksused või asutused, kes vastutavad süsivesinike uurimise ja tootmisega seotud puurimistegevuse eest või sellisest tegevusest lähtuva süsivesinike ekstraheerimise eest, milleks Küprose Vabariik ei ole luba andnud ning mis toimub tema territoriaalmeres või tema majandusvööndis või mandrilaval, või kes on sellise tegevusega seotud, sealhulgas seda kavandanud, ette valmistanud, selles osalenud, seda juhtinud või toetanud.
                           Kui majandusvööndi või mandrilava piire ei ole rahvusvahelise õiguse kohaselt määratud riigiga, kellele kuulub vastasrannik, loetakse siia hulka ka tegevus, mis võib ohustada või takistada piiride määramise kokkuleppe saavutamist;
                        
                     
                           b)
                        
                        
                           füüsilised või juriidilised isikud, üksused või asutused, kes annavad punktis a osutatud süsivesinike uurimise ja tootmisega seotud puurimistegevuseks või sellisest tegevusest lähtuvaks süsivesinike ekstraheerimiseks rahalist, tehnilist või materiaalset toetust;
                        
                     
                           c)
                        
                        
                           füüsilised või juriidilised isikud, üksused või asutused, kes on seotud punktides a ja b osutatud füüsiliste või juriidiliste isikute, üksuste või asutustega
                        
                     ning kes on loetletud lisas.
            
            
               2.   Rahalisi vahendeid ega majandusressursse ei anta otse ega kaudselt lisas loetletud füüsiliste või juriidiliste isikute, üksuste või asutuste käsutusse ega nende kasuks.
            
            
               3.   Erandina lõigetest 1 ja 2 võib liikmesriigi pädev asutus tingimustel, mida ta asjakohasteks peab, lubada vabastada teatavad külmutatud rahalised vahendid või majandusressursid või teha teatavad rahalised vahendid või majandusressursid kättesaadavaks pärast seda, kui on kindlaks tehtud, et need rahalised vahendid või majandusressursid on:
               
                           a)
                        
                        
                           vajalikud lisas loetletud füüsiliste või juriidiliste isikute, üksuste või asutuste ja selliste füüsiliste isikute ülalpeetavate pereliikmete põhivajaduste katmiseks, sealhulgas toidu, üüri või hüpoteegi, ravimite ja ravikulude, maksude, kindlustusmaksete ning kommunaalteenuste eest tasumiseks;
                        
                     
                           b)
                        
                        
                           ette nähtud üksnes õigusabiteenustega seotud mõistlike töötasude maksmiseks ja vastavate kulude hüvitamiseks;
                        
                     
                           c)
                        
                        
                           ette nähtud üksnes tasude või teenustasude maksmiseks külmutatud rahaliste vahendite või majandusressursside tavapärase haldamise või säilitamise eest;
                        
                     
                           d)
                        
                        
                           vajalikud erakorraliste kulutuste katteks, tingimusel et pädev asutus on vähemalt kaks nädalat enne loa andmist teavitanud teiste liikmesriikide pädevaid asutusi ja komisjoni põhjustest, mille alusel ta peab konkreetse loa andmist vajalikuks, või
                        
                     
                           e)
                        
                        
                           makstavad rahvusvahelise õiguse alusel puutumatu diplomaatilise või konsulaaresinduse või rahvusvahelise organisatsiooni pangakontole või pangakontolt, kui sellised maksed on ette nähtud diplomaatilise või konsulaaresinduse või rahvusvahelise organisatsiooni ametlikel eesmärkidel kasutamiseks.
                        
                     Asjaomane liikmesriik teavitab teisi liikmesriike ja komisjoni kõikidest käesoleva lõike alusel antud lubadest.
            
            
               4.   Erandina lõikest 1 võib liikmesriigi pädev asutus anda loa vabastada teatavad külmutatud rahalised vahendid või majandusressursid, kui on täidetud järgmised tingimused:
               
                           a)
                        
                        
                           vahekohus on teinud kõnealuste rahaliste vahendite või majandusressursside kohta otsuse enne kuupäeva, mil lõikes 1 osutatud füüsiline või juriidiline isik, üksus või asutus kanti lisas esitatud loetellu, või nende kohta on liidus tehtud kohtu- või haldusotsus või asjaomases liikmesriigis täitmisele pööratav kohtuotsus enne või pärast nimetatud kuupäeva;
                        
                     
                           b)
                        
                        
                           rahalisi vahendeid või majandusressursse kasutatakse ainult sellise otsusega tagatud või kehtivaks tunnistatud nõuete rahuldamiseks kõnealuseid nõudeid omavate isikute õigusi reguleerivate õigusnormidega seatud piires;
                        
                     
                           c)
                        
                        
                           otsus ei ole tehtud lisas loetletud füüsilise või juriidilise isiku, üksuse või asutuse kasuks ning
                        
                     
                           d)
                        
                        
                           otsuse tunnustamine ei ole vastuolus asjaomase liikmesriigi avaliku korraga.
                        
                     Asjaomane liikmesriik teavitab teisi liikmesriike ja komisjoni kõikidest käesoleva lõike alusel antud lubadest.
            
            
               5.   Lõige 1 ei takista lisas esitatud loetellu kantud füüsilist või juriidilist isikut, üksust või asutust tegemast makset, mis tuleneb lepingust, mis on sõlmitud enne asjaomase füüsilise või juriidilise isiku, üksuse või asutuse lisas esitatud loetellu kandmise kuupäeva, tingimusel et asjaomane liikmesriik on teinud kindlaks, et makse otseseks või kaudseks saajaks ei ole lõikes 1 osutatud füüsiline või juriidiline isik, üksus või asutus.
            
            
               6.   Lõiget 2 ei kohaldata külmutatud kontodele lisatud järgmiste summade suhtes:
               
                           a)
                        
                        
                           nende kontode intressid või muud tulud;
                        
                     
                           b)
                        
                        
                           maksed, mis tulenevad lepingust, kokkuleppest või kohustusest, mis sõlmiti või tekkisid enne kuupäeva, mil nende kontode suhtes hakati kohaldama lõigetes 1 ja 2 sätestatud meetmeid, või
                        
                     
                           c)
                        
                        
                           maksed, mis kuuluvad maksmisele liidus tehtud või asjaomases liikmesriigid täitmisele pööratava kohtu-, haldusorgani või vahekohtu otsuse alusel,
                        
                     tingimusel et selliste intresside, muude tulude ja maksete suhtes kohaldatakse jätkuvalt lõikes 1 sätestatud meetmeid.
            
         
         
            Artikkel 3
            
               1.   Nõukogu kehtestab ühehäälselt liikmesriigi või kõrge esindaja ettepanekul lisas esitatud loetelu ja teeb selles muudatusi.
            
            
               2.   Nõukogu edastab lõikes 1 kohased otsused, sealhulgas loetellu kandmise põhjused, asjaomasele füüsilisele või juriidilisele isikule, üksusele või asutusele kas otse, kui aadress on teada, või teatise avaldamise kaudu ning annab asjaomasele füüsilisele või juriidilisele isikule, üksusele või asutusele võimaluse esitada märkusi.
            
            
               3.   Kui esitatakse märkusi või uusi olulisi tõendeid, vaatab nõukogu lõikes 1 osutatud otsuse läbi ning teavitab vastavalt asjaomast füüsilist või juriidilist isikut, üksust või asutust.
            
         
         
            Artikkel 4
            
               1.   Lisa sisaldab artiklites 1 ja 2 osutatud füüsiliste või juriidiliste isikute, üksuste ja asutuste loetellu kandmise põhjuseid.
            
            
               2.   Lisa sisaldab ka asjaomaste füüsiliste või juriidiliste isikute, üksuste ja asutuste tuvastamiseks vajalikku teavet selle olemasolul. Füüsiliste isikute puhul võib selline teave sisaldada nime ja varjunimesid, sünniaega ja -kohta, kodakondsust, passi- ja isikutunnistuse numbrit, sugu; aadressi (kui see on teada) ning positsiooni või ametit. Juriidiliste isikute, üksuste või asutuste puhul võib selline teave sisaldada nimesid, registrisse kandmise kohta ja kuupäeva, registrinumbrit ja tegevuskohta.
            
         
         
            Artikkel 5
            Lepingu või tehingu puhul, mille täitmist on otseselt või kaudselt, tervikuna või osaliselt mõjutanud käesoleva otsusega kehtestatud meetmed, ei rahuldata ühtki nõuet, sealhulgas hüvitisnõuet ega muud samalaadset nõuet, nagu tasaarvestusnõue või tagatisnõue, eelkõige nõuet, mille eesmärk on mis tahes vormis võlakirja, tagatise või hüvitise, eelkõige finantstagatise või kahjuhüvitise pikendamine või väljamaksmine, kui selle esitajaks on:
            
                        a)
                     
                     
                        lisas loetletud füüsilised või juriidilised isikud, üksused või asutused;
                     
                  
                        b)
                     
                     
                        mis tahes füüsiline või juriidiline isik, üksus või asutus, kes tegutseb mõne punktis a osutatud isiku, üksuse või asutuse kaudu või tema nimel.
                     
                  
         
            Artikkel 6
            
               1.   Nõukogu ja kõrge esindaja võivad töödelda käesolevast otsusest tulenevate ülesannete täitmiseks isikuandmeid, eelkõige:
               
                           a)
                        
                        
                           nõukogu teeb seda lisasse tehtavate muudatuste ettevalmistamiseks ja sisseviimiseks;
                        
                     
                           b)
                        
                        
                           kõrge esindaja teeb seda lisasse tehtavate muudatuste ettevalmistamiseks.
                        
                     
            
               2.   Nõukogu ja kõrge esindaja võivad vajaduse korral töödelda loetellu kantud füüsiliste isikute toimepandud kuritegusid, selliste isikute suhtes tehtud süüdimõistvaid kohtuotsuseid või selliste isikutega seotud julgeolekumeetmeid käsitlevaid asjakohaseid andmeid ainult ulatuses, mis on vajalik lisa koostamiseks.
            
            
               3.   Käesoleva otsuse kohaldamisel nimetatakse nõukogu ja kõrge esindaja Euroopa Parlamendi ja nõukogu määruse (EL) 2018/1725 (1) artikli 3 lõike 8 tähenduses „vastutavateks töötlejateks“, et tagada asjaomaste füüsiliste isikute võimalus kasutada määrusest (EL) 2018/1725 tulenevaid õigusi.
            
         
         
            Artikkel 7
            Käesolevas otsuses sätestatud meetmete võimalikult suure mõju tagamiseks julgustab liit kolmandaid riike võtma käesolevas otsuses sisalduvatega sarnaseid piiravaid meetmeid.
         
         
            Artikkel 8
            Käesolevat otsust kohaldatakse kuni 12. novembrini 2020 ning seda vaadatakse regulaarselt läbi. Selle kehtivust pikendatakse või seda muudetakse, kui nõukogu leiab, et selle eesmärke ei ole saavutatud.
         
         
            Artikkel 9
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 11. november 2019
            
               
                  Nõukogu nimel
               
               
                  eesistuja
               
               F. MOGHERINI
            
         
         
            (1)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
      
      
         
            LISA
            ARTIKLITES 1 JA 2 OSUTATUD FÜÜSILISTE JA JURIIDILISTE ISIKUTE, ÜKSUSTE JA ASUTUSTE LOETELU
            […]